KIRJALLINEN KYSYMYS E-2394/01 esittäjä(t): Erik Meijer (GUE/NGL) komissiolle. Mont Blancin tunnelin rahtiliikenteelle avaamisen valmistelu ilman riittäviä turvallisuustoimia.



Virallinen lehti nro 115 E , 16/05/2002 s. 0073 - 0074



KIRJALLINEN KYSYMYS E-2394/01 esittäjä(t): Erik Meijer (GUE/NGL) komissiolle (20. elokuuta 2001) Aihe: Mont Blancin tunnelin rahtiliikenteelle avaamisen valmistelu ilman riittäviä turvallisuustoimia 1. Voiko komissio vahvistaa, että Ranskan Chamonix'n ja Italian Courmayeurin välillä Mont Blancin alla kulkevaa tunnelia valmistellaan sen avaamiseksi vuoden 2001 lopulla uudestaan autoliikenteelle? Tunneli on ollut suljettuna 23. maaliskuuta 1999 lähtien, kun rekka-auto aiheutti tunnelissa tulipalon. 2. Voiko se lisäksi vahvistaa, että Mont Blancin tunneliin ei toistaiseksi ole asennettu vesiverhoja ja täysimääräistä rinnakkaista evakuointitunnelia vaan ainoastaan hieman laajennettu tuuletustunneli, mikä merkitsee, että tunneli ei ole voimassa olevien turvallisuusvaatimusten mukainen ja että siinä ole missään tapauksessa voitu ottaa huomioon viime vuosina tunnelipaloista saatuja tietoja? 3. Onko komissio tietoinen, että tämä noin 30 vuotta sitten rakennettu kapea tunneli, jossa on yksi tunneli molempiin suuntiin kulkevaa liikennettä varten ja joka oli alun perin tarkoitettu rajoitettuun henkilöliikennekäyttöön, mutta joka vuosien mittaan on toiminut yhä enenevässä määrin lisääntyvän rekka-autovirran kulkuväylänä, avataan uudestaan rahtiliikenteelle? 4. Katsooko komissiokin, että Mont Blancin reitti tulee houkuttamaan paljon kansainvälistä läpikulkuliikennettä, koska tämä yhteys tarjoaa mahdollisuuden kiertää Sveitsin, joka pyrkii rajoittamaan rahtiliikennettä ja siirtymään raideliikenteeseen? 5. Kuinka komissio aikoo estää sen, että tällaisia vaarallisia liikenneyhteyksiä käytetään tai otetaan uudestaan käyttöön ja että niitä käytetään kuljetuksiin, jotka aiheuttavat suuria riskejä muille tienkäyttäjille? 6. Onko komissio tietoinen, että alueen asukkaiden ja kuntien viranomaisten mielestä rahtiliikenteen pitkäaikainen keskeytyminen lähiteillä on parantanut elinympäristöä, koska melu- ja saastehaitat ovat vähentyneet huomattavasti ja liikenneturvallisuus on lisääntynyt? 7. Miten komissio katsoo voivansa vaikuttaa tämän suojattoman alueen elinkelpoisuuden säilyttämiseen EU:n rajalla? Loyola de Palacion komission puolesta antama vastaus (7. marraskuuta 2001) Komission valkoisessa kirjassa Eurooppalainen liikennepolitiikka vuoteen 2010(1), arvioidaan, että pitkien maantietunnelien turvallisuus on ensiarvoisen tärkeä yhteistä liikennepolitiikkaa koskeva asia erityisesti siksi, että tunnelit mahdollistavat rajat ylittävät yhteydet. Komissio suunnittelee uutta eurooppalaista aloitetta, jonka tavoitteena on tunnelien minimiturvallisuusvaatimusten yhdenmukaistaminen. Tarkoituksena on lisätä erityisesti Euroopan laajuiseen liikenneverkkoon kuuluvien maantie- ja rautatietunnelien turvallisuutta. Ranskan ja Italian viranomaiset aloittivat todellakin muutamia kuukausia sitten valmistelut Mont Blancin tunnelin avaamiseksi uudestaan autoliikenteelle vuoden 2001 lopulla. Kunnostettu tunneli on varustettu nykyaikaisilla laitteilla, jotka lisäävät tunnelin turvallisuutta huomattavasti. Komission arvion mukaan Mont Blancin tunneli voidaan avata uudelleen liikenteelle vasta sitten, kun se täyttää kaikki turvallisuusvaatimukset. Toimivaltaisten kansallisten viranomaisten tehtävänä on varmistaa, että tunneli on turvallinen. Tähän liittyen komissio korostaa, että huomiota olisi kiinnitettävä erityisesti kapeassa tunnelissa kulkevien ajoneuvojen välisiin etäisyyksiin. Kuorma-autoliikennettä tulisikin rajoittaa näillä tieosuuksilla. Alppien ja erityisesti Mont Blancin alueen liikennevirtojen hallitsemisen osalta komissio katsoo, että on ensiarvoisen tärkeää rakentaa ja ottaa käyttöön mahdollisimman pian jo vuoden 1996 Euroopan laajuista liikenneverkkoa koskevissa suuntaviivoissa määritellyt kaksi raideliikenneväylää eli Lyonin ja Torinon välinen rautatie ja niin sanottu Brennerin osuus. Komissio on todennut tämän asian useaan otteeseen. Sveitsissä Saint-Gothardin alle rakennettu maailman pisin tunneli on osoitus siitä, että tämänkaltaisten hankkeiden toteuttaminen on mahdollista. On luotava sellaisia uusia vaihtoehtoja ja infrastruktuureja, jotka ottavat huomioon alueen läpi kulkevan tavaraliikenteen määrän. Lisäksi liikenteen määrää olisi säädeltävä tiemaksujen avulla. Valkoisessa kirjassa ehdotetaan, että nykyisiä tiemaksujärjestelmiä muutettaisiin niin, että niissä otettaisiin paremmin huomioon eri liikennemuodoista aiheutuvat kustannukset. Tiemaksuista kertyneitä varoja voitaisiin kestävän liikkuvuuden tavoitteen mukaisesti käyttää ympäristöystävällisempien liikennemuotojen kehittämiseen. Tähän liittyen komissio esitti ehdotuksen Alppien suojelua koskevan yleissopimuksen täytäntöönpanosta liikenteen alalla tehdyn pöytäkirjan allekirjoittamisesta Euroopan yhteisön puolesta. Tätä voidaan pitää poliittisena kannanottona liikennemuotojen välisen tasapainon uudistamisen puolesta, vaikka yhteisön vastaavat säännökset jättävätkin asioissa tiettyä tapauskohtaista liikkumavaraa. Yleisellä tasolla komissio pyrkii kehittämään keskipitkän ja pitkän aikavälin ympäristötavoitteita päämääränään kestävä liikennejärjestelmä. Tätä asiaa käsitellään tarkemmin vuoden 2002 aikana annettavassa komission tiedonannossa. (1) KOM(2001) 370 lopullinen.